สวัสดีค่ะ มีอาการปวดฟันคุด ปวดบริเวณเหงือกด้านในสุด ฟันคุดโผล่พ้นเหงือกมาส่วนหนึ่ง อาการปวดประมาณ 1 อาทิตย์ แล้วหายไปนานหลายเดือน กลับมาปวดใหม่ แล้วหาย เป็นแบบนี้วนไป อยากทราบว่าอาการปวดเกิดจากอะไร ทำไมถึงหายไปเอง จำเป็นต้องผ่าตัดหรือเปล่าคะ เพราะเรียนอยู่ต่างประเทศ ไม่สะดวกไปพบแพทย์เลย ขอบค่ะ
สวัสดีค่ะ ฟันคุด คือ การที่ฟันกรามแท้ โผล่ขึ้นไม่พ้นกระดูกและเหงือก สาเหตุส่วนใหญ่เกิดจากขนาดของกรามไม่สัมพันธ์กับขนาดของฟัน ลักษณะอาการของฟันคุด คือ ปวดบวมบริเวณเหงือก ซึ่งเกิดจากแรงดันของฟันคุดที่พยายามดันตัวขึ้นมา และส่งแรงดันไปยังฟันข้างๆ รวมถึงกระดูกเบ้าฟันด้วย ทั้งนี้ อาการปวดอาจเกิดขึ้นเป็นๆ หายได้หากเกิดฟันคุดขึ้นแล้วไม่รักษา ผลที่ตามมาได้แก่1. การอักเสบของเหงือกที่ปกคลุมฟัน เพราะเศษอาหารมีโอกาสติดเข้าไปใต้เหงือกได้ง่าย และการทำความสะอาดมักทำได้ยาก เศษอาหารเหล่านี้ก็จะเป็นแหล่งเพาะเชื้อแบคทีเรีย ทำให้เกิดการอักเสบตามมา ทำให้เหงือกมีอาการปวดบวมเป็นๆ หายๆ ได้2. ฟันคุดและฟันซี่ข้างเคียงผุ ซอกฟันระหว่างฟันคุดกับฟันกรามซี่ที่อยู่ติดกันนั้น มักทำความสะอาดได้ยาก เศษอาหารที่ค้างอยู่ก็จะทำให้เกิดฟันผุได้ทั้ง 2 ซี่ ซึ่งก็เป็นสาเหตุทำให้เกิดการเสียวฟันและปวดฟันได้3. การละลายตัวของกระดูก แรงดันจากฟันคุดที่พยายามดันขึ้นมา จะทำให้กระดูกรากฟันและกระดูกรอบรากฟันซี่ที่อยู่ข้างเคียงถูกทำลาย4. การเกิดถุงน้ำ ฟันคุดที่ทิ้งไว้นานอาจจะทำให้เนื้อเยื่อที่หุ้มรอบฟันคุดขยายใหญ่ขึ้นกลายเป็นถุงน้ำ แล้วโตขึ้นโดยไม่แสดงอาการเลย จนในที่สุดเกิดการทำลายฟันซี่ข้างเคียง และกระดูกรอบๆ บริเวณนั้น ซึ่งอาจมีผลทำให้ใบหน้าเอียงหรือขากรรไกรข้างหนึ่งใหญ่กว่าอีกข้างได้5. กระดูกขากรรไกรหัก เนื่องจากการที่มีฟันคุดฝังอยู่จะทำให้กระดูกขากรรไกรบริเวณนั้นบางกว่าตำแหน่งอื่น เกิดเป็นจุดอ่อน เมื่อได้รับอุบัติเหตุหรือกระทบกระแทก กระดูกขากรรไกรบริเวณนั้นก็จะหักได้ง่ายดังนั้น ไม่ควรปล่อยฟันคุดทิ้งไว้นาน เพราะการรักษาก็จะยากยิ่งขึ้นเรื่อยๆ ค่ะ ควรต้องหาเวลาไปพบทันตแพทย์เพื่อผ่าเอาฟันคุดออกค่ะ